  Виталий Пронин Утчаськонъёс кутскозы ог арня ортчыса.  «Долг» огазеяськонлэн кивалтӥсез Фаиль Ибрагимов верамъя, туэ Удмуртиысь 70 пала утчаськисьёс Быдӟым ожын быремъёслэсь лысьӧмъёссэс утчаны мынозы. Нырысетӥез группа потоз 20-тӥ апреле Ленинград улосэ. 22-тӥ апреле сюрес вылэ потоз разведгруппа, туэ со ужалоз Смоленск улосын - Удмуртиысь 357-тӥ стрелковой дивизилэн ожмаськем интыосаз. Со нуналэ ик Глазовысь «Новый феникс» отряд мыноз Ленинград улосэ. Туннэ нуналлы Удмуртиын ог дасо поисковой отрядъёс ужало: Ижын, Глазовын, Балезиноын, Воткинскын, Ува, Пичи Пурга ёросъёсын. Берло дыре поисковикъёс кылдӥзы Можгаын. Со сяна, Удмуртиысь утчаськисьёс борды курисько Агрызысь 2 номеро школаысь дышетскисьёс но (малы ке шуоно Казань соослы кыдёкын). Елена Рябина Туспуктэм: vk.com  